भोलि के कति कार्यक्रम छन्, अफिसमा को कसको विदा छ, केही पनि ख्याल नगरी मैले तत्कालै ‘हुन्छ’ भन्ने जवाफ दिएँ । त्यति हतारो जवाफ दिनुको एउटै कारण थियो– नाका जाने पहिलेदेखिकै चाहना । मंगलवार बिहानै मलाई लिन त्यस क्षेत्रका सक्रिय राजनीतिकर्मी एवं समाजसेवी श्यामबहादुर झाँक्री घोराही आएको जानकारी पाएँ, लगत्तै सहिद गेटअगाडिबाट मोटरसाइकल चढेर देउखुरीतर्फ प्रस्थान ग¥यौं । लमही पुगेपछि अन्य साथीहरुसँग भेट भयो र कुन बाटोबाट जाने छलफल भएपछि पैदल हिडेरै भए पनि नेपालकै बाटोबाट जाने निष्कर्षमा हामी पुग्यौं । आफ्नै देशको एउटा भू–भागमा जान पनि भारतीय बाटो प्रयोग गर्नुपर्ने बिडम्बनापूर्ण स्थितिप्रति दुःखित हुँदै जस्तोसुकै कठिन यात्रा गरेर भए पनि नेपालकै बाटोमा जाने निधो गरेर हामी बाँकेको कुसुम हुँदै नाकातर्फ लाग्यौं ।
